Wettiger Nochrichte
D Wettiger Nochrichte sind es Onlinenochrichteportal, wo Neuigkeite us de aargauische Gmeind Wettige uf Mundart verbreited. S Portal gids sit Aafang April 2012, wobi es erst sit em 2014 breiter wahrgnoh und gläse wird.

Gschicht 
Wer d Website für d Wettiger Nochrichte im 2012 als Wordpress-Blog aaglegd hed, isch ned bekannt. Artikel über Wettige gits sit em Auguscht 2014,  wo d Betriber gliichzitig d Site über es Facebook-Profil bekannt gmached hend. Meh wie 2'000 Bsuecher hend im 2014 über 4'000 Site aaglueged. Im 2015 sind s denn über 7'000 Bsuecher mit meh wie 12'000 Siteufrüef gsi. 2015 isch au drum wichtig gsi, wil de oder die bisherige Betriber mitteiled hend, dass sie s Projäkt nüm witer chönne betriibe. D Nachfolg hend dann de Fabi Schmid und de Lutz Fischer aaträte, wo vorher scho immer wider Föteli für d Wettiger Nochrichte glifered und au en YouTube-Kanal ufboued hend gha. D Zugriffszahle sind au im 2016 witer gstige, so dass me scho am 19. April 2016 wider bi de Zahle vom Vorjohr gläge isch.

Im Früehlig 2017 isch de Markus Haas zum Redaktionsteam dazuegstosse, het aber wege sinere Wahl in de Gmeindrot uf s Johresänd 2017 sin Ustritt us de Redaktion müesse bekannt geh. Am 31. Dezember 2017 hend d Redaktore mitteild, dass d Site zum noie Johr vo .net uf .ch zügled; di alte Biiträg chönnd aber under der alte Adresse witer gläse wärde.

Im März 2019 hend d Wettiger Nochrichte is Limmattal expandiird und betriibed sither au es Nochrichteportal, wo «Limmattaler Nochrichte» häisst.

Weblink 
 wettiger-nochrichte.ch (bis zum 31. Dezember 2017 wettiger-nochrichte.net)
 YouTube-Kanal vo de Wettiger Nochrichte
 «Diä zwee Manne schriibe en Onläin-Zittig uf Mundart», Bricht vom Regionaljournal vo Radio SRF 1 vom 25. Februar 2019

Fuessnoote 

Wettige
Alemannisch
Medie i de Schwiz
Website
Noochrichdeunternääme